VENDIM
Nr. 436, datë 17.5.2017

PËR PROCEDURËN E PAJTIMIT DHE SHPËRBLIMIN E ANËTARËVE TË ZYRAVE SHTETËRORE TË PAJTIMIT

Në mbështetje të nenit 100 të Kushtetutës dhe të pikave 4 e 5, të nenit 189, të ligjit nr. 7961, datë
12.7.1995, “Kodi i Punës i Republikës së Shqipërisë”, të ndryshuar, me propozimin e ministrit të
Mirëqenies Sociale dhe Rinisë, Këshilli i Ministrave
VENDOSI:

1. Pranë ministrisë përgjegjëse për punën të funksionojë Zyra Kombëtare e Pajtimit dhe pranë Drejtorisë Rajonale të Punësimit në çdo qark të funksionojë zyra e pajtimit për pajtimin e konflikteve kolektive.
2. Ministri përgjegjës për punën ose organi administrativ i autorizuar prej tij, në rastin e dështimit të ndërmjetësit, brenda tri ditëve, njofton zyrën e pajtimit.
3.    Nëse palët, gjatë shqyrtimit të konfliktit në zyrën e pajtimit, pajtohen, hartohet një procesverbal, i cili, pasi nënshkruhet prej tyre, merr fuqinë e kontratës kolektive, e detyrueshme për t’u zbatuar nga këto palë.
4. Në mungesë të një pajtimi të drejtpërdrejtë të palëve, gjatë debateve në seancat e shqyrtimit, zyra e pajtimit propozon pajtimin e tyre.
5. Nëse njëra nga palët, pa arsye të justifikuara, nuk paraqitet në seancat e shqyrtimit të konfliktit, zyra e pajtimit, pasi dëgjon palën e pranishme dhe mbledh të dhëna të nevojshme, ka të drejtë të propozojë pajtimin.
6. Nëse ky propozim nuk mund të bëhet pa dëgjuar palën, që nuk është e pranishme, zyra e pajtimit ka të drejtë të vendosë për thirrjen e palëve në një seancë tjetër, brenda 10 (dhjetë) ditëve.
7. Kryetari i zyrës së pajtimit pranë Drejtorisë Rajonale të Punësimit në çdo qark ndihmohet nga specialisti përgjegjës për marrëdhëniet e punës dhe kryetari i Zyrës Kombëtare të Pajtimit ndihmohet nga specialisti përgjegjës për marrëdhëniet e punës në ministrinë përgjegjëse për punën, për analizën dhe administrimin e dosjes së konfliktit.
8.    Nëse anëtari i zyrës së pajtimit ka konflikt interesi në shqyrtimin e konfliktit, anëtari nuk ka të drejtë të marrë pjesë në procedurën e pajtimit. Kushtet kur anëtari është në konflikt interesi përcaktohen në rregulloren e zyrës së pajtimit.
9.    Anëtarët e zyrës së pajtimit votojnë për propozimin e pajtimit, i cili vendoset me shumicën e votave të anëtarëve pjesëmarrës dhe, në rast barazimi votash, vota e kryetarit është përcaktuese. Zyra e pajtimit del me një propozim të nënshkruar nga anëtarët dhe kryetari i zyrës së pajtimit.
10.   Kryetari i zyrës së pajtimit njofton me shkrim palët për propozimin e pajtimit dhe u kërkon atyre që brenda 4 (katër) ditëve pune të deklarojnë, me shkrim, pranimin ose kundërshtimin e këtij propozimi.
11. Nëse palët e pranojnë dhe e nënshkruajnë propozimin e zyrës së pajtimit, ky propozim merr fuqinë e kontratës kolektive, e detyrueshme për t’u zbatuar nga palët. Në rast të kundërt, kryetari i zyrës së pajtimit deklaron me shkrim dështimin e pajtimit të palëve në konflikt dhe brenda 3 (tri) ditëve pune nga data e marrjes së përgjigjes njoftohet pala e interesuar.
12. Zyra e pajtimit pajiset me një regjistër protokolli dhe me vulën përkatëse.
13.	Shpërblimi i anëtarëve të Zyrës Kombëtare të Pajtimit dhe zyrës së pajtimit pranë Drejtorisë
Rajonale të Punësimit në çdo qark bëhet në bazë të legjislacionit në fuqi.
14.   Shpenzimet për shpërblimin e anëtarëve të zyrave shtetërore të pajtimit mbulohen nga buxheti i miratuar për Ministrinë e Mirëqenies Sociale dhe Rinisë.
15.   Vendimi nr. 741, datë 6.11.2003, i Këshillit të Ministrave, “Për procedurën e pajtimit dhe masën e shpërblimit të anëtarëve të zyrave shtetërore të pajtimit”, shfuqizohet.

16.	Ngarkohen Ministria e Mirëqenies Sociale dhe Rinisë dhe Shërbimi Kombëtar i Punësimit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

